C 214/92
DA
Den Europæiske Unions Tidende
16.6.2023
Onsdag den 18. januar 2023
Reaktion på de globale menneskerettigheds- og demokratiudfordringer Indsatsen mod og genopretningen efter covid-19-pandemien
53. er dybt bekymret over de langvarige negative konsekvenser af covid-19-pandemien for både demokratiets generelle tilstand og menneskerettighederne på verdensplan; fremhæver den uforholdsmæssigt store negative indvirkning på grupper i de mest sårbare situationer, herunder kvinder, børn, personer med handicap, personer, der lever med visse kroniske sygdomme, ældre, lesbiske, bøsser, biseksuelle, transpersoner, ikkebinære, interkønnede og queerpersoner (LGBTIQ-per­ soner), fattige mennesker, personer, der tilhører etniske mindretal, trosmindretal og religiøse mindretal, flygtninge og migranter samt personer, der er fængslet eller tilbageholdt; er endvidere bekymret over forsinkelser og hindringer i adgangen til sundhedsydelser og den deraf følgende stigning i utilsigtede graviditeter, seksuel og kønsbaseret vold, usikre aborter og mødre- og spædbørnsdødelighed; noterer sig med beklagelse anvendelsen af covid-19-forebyggelsesforanstalt­ ningerne som et påskud til at nægte familiemedlemmer eller advokater besøg i tilbageholdelsesfaciliteter og til at krænke tilbageholdtes rettigheder; påskønner den rolle, som menneskerettighedsforkæmpere og journalister har spillet, sommetider endda med livet som indsats, for at rapportere eller forsøge at forhindre overtrædelser af menneskerettighederne under pandemien;
54. gentager, at retten til et så sundt liv som muligt og universel adgang til sundhedspleje er blandt de grundlæggende rettigheder for alle mennesker uden sondring; opfordrer til, at EU og dets medlemsstater støtter forsvaret af disse rettigheder, navnlig i de lande og regioner, hvor sundhedstjenesterne er mest sparsomme, og opfordrer indtrængende landene til at gøre fremskridt med hensyn til at lette adgangen til sundhedsydelser; anfører, at EU fortsat bør finansiere udvikling og global forsyning af covid-19-vacciner, sørge for oplysning om fordelene ved vaccination og øge tilgængeligheden af, adgangen til og prisoverkommeligheden af vaccination for at undgå sygdomme, der kan forebygges ved vaccination;
55. gentager, at personlig frihed, forsamlingsfrihed tanke-, samvittigheds-, religions- og trosfrihed og ytringsfrihed er hjørnestenene i et demokrati; er dybt bekymret over den stigende brug af masseovervågningsteknologi, navnlig af autoritære regimer, for at indskrænke disse friheder, hvilket blev endnu mere markant under dække af covid-19-forebyg­ gelsesforanstaltningerne; opfordrer til et strengt og effektivt forbud mod salg af masseovervågningsteknologier; opfordrer til en større reaktion på masseudbredelsen af desinformation og konspirationsteorier i det digitale miljø, som i stor udstrækning, men ikke udelukkende, opretholdes af autoritære regimer samt ikkestatslige aktører;
Kvinders rettigheder, styrkelse af kvinders indflydelse og status og ligestilling mellem kønnene
56. fordømmer det forhold, at intet land i verden endnu har opnået ligestilling mellem kønnene; understreger, at der fortsat forekommer udbredt kønsbaseret vold og intersektionel forskelsbehandling i alle regioner i verden; understreger, at kvinder og piger fortsat er de største ofre i voldelige kriser, og at seksuel, kønsbaseret og reproduktiv vold fortsat foregår mange steder i verden, og navnlig anvendes under væbnede konflikter som et krigsvåben; fremhæver, at kvindelige menneskerettighedsforkæmpere, aktivister, journalister og advokater er særligt udsatte, og at de oplever hastigt stigende onlinechikane og -intimidering og vedvarende trusler og angreb;
57. fremhæver med dyb bekymring den tiltagende kønsbaserede vold og vold i hjemmet og beklager tilbageslagene med hensyn til SRSR i både udviklingslande og udviklede lande; gentager sin opfordring til EU og dets medlemsstater om fuldt ud at støtte kvinders ret til fysisk integritet, værdighed og selvstændig beslutningstagning og effektivt at bekæmpe kønsbaseret vold og vold i hjemmet; henleder opmærksomheden på, at kvinder på trods af EU's bestræbelser stadig udgør et mindretal i ledelsesfunktioner, at de tjener mindre end mænd for at udføre de samme opgaver og besætte de samme stillinger, og at deres evner og færdigheder undervurderes eller undermineres på grund af deres køn;
58. opfordrer til, at EU og dets internationale partnere øger deres indsats for at sikre kvinder, piger og sårbare grupper fuld overholdelse af menneskerettighederne og sikrer lige muligheder for alle; opfordrer til en verdensomspændende udryddelse af love og praksis, der forhindrer kvinder i at udøve deres rettigheder, navnlig rettighederne til uddannelse, arbejde og deltagelse i den politiske og offentlige beslutningstagning; beklager de situationer, hvor kvinder og husstande med kvindeligt overhoved, navnlig i humanitære kriseområder, nægtes adgang til humanitær bistand og basale tjenester, fordi nationale og lokale myndigheder insisterer på, at disse tjenester skal leveres af kvindelige arbejdstagere, samtidig med at kvinders adgang til beskæftigelse begrænses; opfordrer de lande, der endnu ikke har gjort det, til at ratificere og gennemføre Istanbulkonventionen;